Dårlig samvittighed over at have ødelagt sin søns bil fik Mogens Pedersen til at klikke på en annonce for Den Danske Metode.

Det hele startede med en ødelagt bil og dårlig samvittighed. Mogens Pedersen på 71 år ville gerne kunne give sin søn en ny bil, efter han havde ødelagt den.

- Det kunne være, jeg kunne vinde en ny bil til ham. Det var egentlig der, det hele startede, siger Mogens Pedersen til TV SYD.

Han faldt over en annonce for Den Danske Metode - en metode hvor han lynhurtigt kunne tjene mange penge. På Den Danske Metodes hjemmeside, som nu er lukket ned, kunne man læse kommentarer fra brugere som for eksempel Linda:

- Hvad sker der?? Der står 231.065,28 kr. på min konto og jeg satte kun 3000 kr. ind for fire dage siden, det er helt sindssygt, skriver brugeren Linda.

Det kunne være, jeg kunne vinde en ny bil til ham. Det var egentlig der, det hele startede. Mogens Pedersen

Gennem Den Danske Metode bliver Mogens Pedersen ledt videre til en side, der hedder 23Traders. Et investeringsspil hvor man kan vinde penge på at forudsige, om forskellige kurser stiger eller falder. Et spil der også kaldes binære optioner. Mogens Pedersen bliver ringet op af firmaet og overtalt til at indbetale nogle penge. Efter en lille uges spil har han vundet over 1.000 euro.

- Så tænker jeg, det kan da godt være, det her er rigtigt, og at man virkelig kan vinde noget, siger han. Herefter indsætter han flere penge og spiller videre.

Efter halvanden måned står der 45.000 euro på hans konto, altså over 300.000 danske kroner.

De mennesker her er eventyrligt gode til at manipulere med en, så man investerer endnu flere penge. Mogens Pedersen

Da han ville have pengene udbetalt, oplevede han, at sælgerne var utroligt svære at have med at gøre.

- De mennesker her er eventyrligt gode til at manipulere med en, så man investerer endnu flere penge, siger han.

Firmaerne ville ikke udbetale pengene. I stedet fik de ham til at spille på guldprisen efter Brexit. Et spil han tabte.

I alt har Mogens Pedersen Mistet 250.000 kroner på at spille på kursenes udvikling.

Ifølge BT har Finanstilsynet fået 10 henvendelser fra folk, der har tabt penge på lignende spil. Tabene er på alt mellem 50.000 kroner og 1,3 millioner kroner. Finanstilsynets eneste råd til folk er, at de skal holde fingrene langt væk fra denne slags spil.

Tabet af de mange penge har haft store konsekvenser for ham og familien.

- Man sover ikke om natten, bedrager sin familie og skælder ud på alle, fortæller han.

Sagen er meldt til Bagmandspolitiet og Finansministeriet.

TV SYD har været i kontakt med 23Traders, men de har ingen kommentarer til sagen.